PED4303 Danning og demokratisering

Studentevaluering av emnet høsten 2023

Undervingen ble gitt i form av åtte seminarer og tre integreringsseminarer med inviterte gjesteforelesere. Høsten 2023 deltok 14 studenter i undervisningen.

Studentevalueringen ble gjennomført i form av en skriftlig midtveisevaluering 19 oktober – der vi diskuterte svarene med studentene – og en muntlig samtale ved semesterslutt.

**Undervisningsaktivitetene**

Emnet legger ekstra stor vekt på studentaktive læringsformer. I seminarene har vi kombinert studentpresentasjoner, gruppearbeid, diskusjon i plenum og forelesninger. For å styrke studentenes opplevelse av emnes aktualitet og relevans har vi i tillegg arrangert tre integreringsseminar som belyser dagsaktuelle problemstillinger.

Studentene gir positive tilbakemeldinger på kombinasjonen av læringsaktiviteter: «Fint å kombinere ulike læringsaktiviteter». En student forteller også at «Emnet var veldig bra og pensumet veldig interessant å lese».

Studentene gir også positiv respons på integreringsseminarene: «Jeg har lært å sette alt vi lærer inn i en sammenheng og se emnene som en refleksjon av hverandre».

Til midtveisevalueringen 19 oktober rapporterer studentene at de har lært mye av å lese tekster, gruppearbeid og studentframlegg. Men de sier de ønsker seg mer tid til fordyping, tydeligere tilbakemeldinger fra lærerne, og ikke minst «personlig tilbakemelding på utkast til disposisjon av eksamensoppgaven» eller «tilbakemelding på eksamensoppgaven som er tilpasset prosjektet mitt og ikke bare generelle tilbakemeldinger til hele gruppa». Vi endret derfor noe på undervisningsopplegget etter midtveisevalueringen.

**Arbeid med eksamensoppgaven**

Eksamen er en individuell hjemmeoppgave over et selvvalgt tema. Problemstilling godkjennes av faglærer. I løpte av semesteret leverer studentene to utkast til oppgaven i Canvas. Etter innleveringene gir studentene hverandre skriftlige medstudentkommentarer på utkastene før de får skriftlige tilbakemeldinger fra faglærer. Besvarelsene sensureres av to eksterne sensorer.

I tillegg til skriftlige medstudentkommentarer og lærernes tilbakemeldinger i Canvas gjennomførte vi lærerstyrte gruppeveiledninger på tekstutkast. Bakgrunnen var at studentene i midtveisevalueringen etterlyste «mere veiledning fra lærer». Vi delte derfor studentene inn i grupper etter tema for oppgaven. Gruppene fikk deretter «instruks» for hvordan de skulle arbeide som en «skrive-gruppe». Lærerne sirkulerte i skrivegruppene, med tanke på å delta aktivt i diskusjonen og gi studentene konstruktive tilbakemeldinger, både på det oppgavetekniske og det innholdsmessige.

**Generell vurdering**

I det store og hele gir studentene uttrykk for at de trives med innhold og arbeidsmåter i dette emnet. Emnets tema, pensumtekster og student ledede diskusjoner engasjerer til debatt og fordypning. En student sier at «Jeg synes dette emnet har vært det beste dette semesteret». Men studentgruppa etterlyser også flere «muntlige diskusjoner i plenum» og flere forelesninger om sentrale tematikker i emnet.